runetrust/blame-folketinget-dk huggingface dataset:
Britta Schall Holberg (V), 2009-04-14:
Når nu kommunerne er blevet større, når nu kommunerne har flere penge, end de tidligere har haft, når nu kommunerne har vist, at det område her interesserer dem utrolig meget - også i egen interesse, også fordi de gerne vil give deres borgere den optimale kulturelle oplevelse - og da staten eller regeringen derudover har øget sit tilskud til kommunerne til det her område med 75 pct., så er det mig meget svært at se den ynk, som man giver udtryk for.
Der er jo en interesse for at oprette disse egnsteatre, der er en interesse for at gå i dem, og der er en interesse for, at der netop er den mangfoldighed ud over landet, så det ikke kun er Det Kongelige Teater eller de københavnske teatre, der spiller en rolle, men også at egnsteatre ud over landet er med til at give folk en kulturel oplevelse.
Jeg må indrømme, at jeg altså har svært ved at se den ynk, som bliver lagt frem her - det må jeg indrømme.
Og jeg kunne så godt tænke mig, at Socialdemokratiet havde foreslået, hvor de vil tage pengene fra til at øge støtten, hvis det er det, de vil.
Jeg synes faktisk, at der er en rimelig god balance mellem statens støtte og kommunernes støtte, og så glæder jeg mig over den kommunale interesse for det her område.
Jamen jeg har svært ved at se den negative udvikling, hvis vi kigger på tallene.
Jeg tror - hvis jeg må have lov til at komme med et helt personligt synspunkt - at den økonomiske krise og andet, vi er i, måske vil skærpe vores interesse, altså borgernes interesse, for, hvad skal vi sige, kulturelle værdier og noget andet end det sædvanlige.
Jeg tror tværtimod, at den krise måske kan være med til at styrke vores behov for at opleve noget andet, altså også nogle kulturelle aktiviteter.
Sådan har jeg det altså.
Så jeg ser det slet ikke i det negative lys, som man ser det her, og jeg synes heller ikke, at tallene - og heller ikke de udtalelser, der foreligger fra kommunerne - indikerer det.
Karl H. Bornhøft (SF), 2009-04-14:
En af de virkelig gode ting ved folkestyret er jo, at vi heldigvis kan have forskellige synspunkter, og at vi kan vurdere ting forskelligt.
Fagfolk i den her sammenhæng har ikke været i tvivl om, at det vil få en negativ udvikling, men jeg håber da, at Venstres ordfører vil holde fast i mange af de værdier, der bliver tilkendegivet her.
Og så vil jeg tillade mig at stille et supplerende spørgsmål, fordi jeg ikke forventer at kunne få et bedre svar i anden omgang på det samme spørgsmål.
Det her er et spørgsmål, som jeg slet ikke ville turde stille ministeren, for ministeren har jo sin helt egen opfattelse, når vi snakker regnestykker.
Ministeren gav til kende, at det umuligt kunne være en reduktion, når man går fra 50 pct. refusion til 40 pct. refusion, og så vil jeg gerne spørge Venstres ordfører: Har Venstre i det mindste en erkendelse af, at 40 pct. er mindre end 50 pct.?
Det ville være rart lige at kunne få bekræftet eller afkræftet.
Britta Schall Holberg (V), 2009-04-14:
Ja, det er det da formelt set, men det, der er interessant, er det, vi snakker om, og det er egnsteatre.
Og spørgsmålet er: Rammer det så egnsteatrene?
Nej, det gør det ikke, men det rammer kommunerne på en sådan måde, at de simpelt hen skal gøre sig mere klart, at vil de have et egnsteater, kan de, som jeg sagde før, gå sammen, hvilket jeg synes ville være en rigtig god idé, for så fik man noget mere slagkraft i det foretagende, og måske også en bedre økonomi i det.
Det andet er, at kommunerne jo gerne vil de egnsteatre, og hvis man virkelig lokalt siger, at man vil satse på kulturlivet her, prioriterer kommunen selvfølgelig også kulturlivet, uanset om refusionsprocenten er 40 eller 50.
Sådan tænker jeg, og det gør jeg, fordi jeg har så stor tiltro til de kommunale politikere og til det decentrale danske folkestyre.
Karl H. Bornhøft (SF), 2009-04-14:
Jeg hører til den der lille gruppe af udvalgte, der har nydt at høre Venstres synspunkter i debatten om refusionsprocenten vedrørende egnsteatrene.
Jeg kan så forstå, at der, siden vi var nogle stykker, der nød det rigtig meget, er sket en hel del.
Jeg er personligt måske ikke lige i stand til helt at overskue, hvad der skulle være den store ændring, men det jeg så har brug for at få at vide fra Venstres ordfører er: Hvis nu det viser sig, at der ikke er en fortsat positiv udvikling på egnsteaterområdet, hvad har Venstre så at byde på for at kunne rette op på en eventuel negativ udvikling, som mange af os andre allerede har set?
Britta Schall Holberg (V), 2009-04-14:
Jeg sagde - og det står jeg til enhver tid inde for - at det er meget vigtigt, at man finder en balance mellem det, der er det kommunale ansvar, og det, der er det statslige ansvar.
Jeg må notere mig, at siden vi drøftede det her spørgsmål første gang, er antallet af egnsteatre steget ud over landet.
Det viser altså, at kommunerne har en meget stor interesse i at gå ind på det her område.
Der er kommet en helt anden forståelse for, hvad det betyder for trivselen i en kommune, at man støtter kulturen.
Det er en glædelig udvikling, og den er sket uafhængigt af, hvad tilskuddet har været.
Jeg giver ikke tilsagn om her, at vi skal tilbage til de 50 pct., og jeg kan heller ikke rigtig se i forslaget, hvor hr. Mogens Jensen vil finde pengene til en sådan ordning.
Det synes jeg faktisk er lidt af et problem i det beslutningsforslag her.
Vi skal jo finde penge til andre ting, og det, jeg sagde, var jo, at hvis det koster 8 eller 9 mio. kr. at sætte en refusionsprocent op til 50, skal vi tage penge fra andre kulturelle områder, og det vil Venstre ikke være med til.
Mogens Jensen (S), 2009-04-14:
Men så kan jeg forstå på ordføreren, at ordføreren er enig i, at der er et problem, og at det er et problem for egnsteatrene, at den statslige refusion nu er sænket fra 50 pct. til 40 pct.
Dermed er ordføreren også enig med partiets kulturordfører, som oven i købet har sagt, at det er uholdbart, at en række af landets egnsteatre fra næste år får nedsat statens tilskud til driften fra 50 pct. til 38 pct.
Det er man altså enig i, og det vil sige, at vi kan forvente, at Venstre vil indgå i drøftelser med Folketingets øvrige partier om, hvordan vi kan få hævet refusionsprocenten igen.
Eller er det bare tomme ord fra Venstre, ord, der skal bruges sådan pænt over for baglandet for at dække over, at man måske er bekymret, men ikke ønsker at foretage sig noget som helst?
Carina Christensen (KF), 2009-04-14:
Egnsteaterområdet har i de seneste 10 år haft glæde af en markant prioritering fra statens side.
Statens samlede bevilling til egnsteaterrefusion er steget fra ca. 40 mio. kr. i 2000 til ca. 70 mio. kr. i 2009.
Det er en stigning på 75 pct., selv når man regner i sammenlignelige priser og fraregner de tilskud, som staten har overtaget fra amterne.
Vi har nu nået et historisk højt niveau for egnsteaterrefusion, og regeringen har besluttet at fastholde dette historisk høje niveau.
Socialdemokraterne opfordrer med B 113 regeringen til at genindføre en fast refusion på 50 pct. på kommunernes udgifter til egnsteatrene og altså dermed yderligere øge bevillingen til egnsteatrene.
Et af argumenterne er, at teatrene lider under vigende sponsorindtægter.
Som jeg svarede tidligere på året i Folketingets Kulturudvalg, kulturudvalgsspørgsmål 64, udgjorde sponsorater i sæsonen 2007-08 mindre end 3 pct. af egnsteatrenes indtægter.
Manglende sponsorindtægter burde altså ikke true teatrenes eksistens.
Egnsteatrene er sikret et fast bevillingsniveau i 4 år ad gangen igennem deres aftaler med kommunerne, en ordning, som blev slået fast med den aftale, som regeringen og Dansk Folkeparti indgik i 2007, og som først har fået virkning den 1. januar 2009.
Gladsaxe Ny Teater har i løbet af et par år oparbejdet en gæld, som i slutningen af 2008 nødsagede teatret til at gå i betalingsstandsning.
Det skete altså, inden den variable refusion fik sin virkning.
Jeg kan slå helt fast, at de økonomiske vanskeligheder på Gladsaxe Ny Teater intet har at gøre med den ny egnsteaterordning.
Socialdemokraternes forslag ville betyde, at pengene til egnsteatrene skulle tages fra andre kulturområder.
Som det fremgår af B 113, har Socialdemokraterne nemlig intet forslag med til finansiering, og det gør det naturligvis kun endnu mere vanskeligt at bakke op bag det her forslag, endsige tage det særlig seriøst.
Til sidst vil jeg minde om, at regeringen har nedsat et teaterudvalg, som inden udgangen af 2009 vil komme med en samlet vision for scenekunsten i Danmark og udfærdige en eller flere modeller for en samlet struktur for scenekunsten.
Heraf følger, at udvalget også vil se på egnsteaterområdet, og derfor giver det heller ikke mening at ændre på egnsteaterordningen på nuværende tidspunkt.
Regeringen kan således ikke støtte dette beslutningsforslag.
Mogens Jensen (S), 2009-04-14:
Jeg skal bede ministeren om at bekræfte, at noget af det første, ministeren sagde i de store interviews, der blev givet til aviserne, da hun tiltrådte, var, at ministeren ville sørge for, at alle danskere får adgang til kultur.
Kan ministeren ikke forklare, hvordan det så hænger sammen med, at ministeren og regeringen her i dag står og forsvarer, at man har forringet egnsteaterordningen, at man har forringet mulighederne for at spille professionelt teater ude i forskellige dele af Danmark, fordi man vælter en række udgifter over på kommunerne, som tidligere har været afholdt af staten?
Kan ministeren ikke bekræfte, at når man vælter udgifterne over på kommunerne, når staten ikke længere vil betale, så er det kommunerne, der skal til at prioritere?
Vil ministeren ikke medgive det?
Carina Christensen (KF), 2009-04-14:
Altså, jeg vil gerne sige, at den her regering ikke har forringet vilkårene for egnsteatrene.
Tværtimod er der aldrig nogen sinde i historien brugt så mange penge på egnsteatrene, som der bliver brugt nu.
Da SR-regeringen i sin tid havde magten, brugte de 40 mio. kr. om året på egnsteatrene; vi bruger nu ca. 70 mio. kr. om året.
Mogens Jensen (S), 2009-04-14:
Man kan godt høre, at ministeren er vant til at manipulere tal, og det er jo ikke noget nyt for den her regering.
Det er lidt ærgerligt, at ministeren også synes, det skulle være nødvendigt i dag, for jeg tror godt, at danskerne kan finde ud af, at når udgiften til egnsteater er steget så meget, som den er, handler det om, at der er kommet flere egnsteatre.
Er det ikke sådan, det hænger sammen?
De får tværtimod nu mulighed for at få dårligere økonomi, fordi man ikke har mulighed for at finde pengene ude i kommunerne.
Er det ikke korrekt?
Og vil ministeren ikke svare på, hvorfor ministeren ikke følger sit eget fagudvalg - dem, der rådgiver ministeren i de her spørgsmål, nemlig Kunstrådets scenekunstudvalg, der klart har tilkendegivet gang på gang, i øvrigt sammen med egnsteatrene, at man burde gå tilbage til 50-procents-refusionsordningen, hvor staten tager sin andel?
Hvorfor lytter ministeren i det her spørgsmål ikke til sit eget rådgivende udvalg?
Carina Christensen (KF), 2009-04-14:
Jeg forsøger bestemt ikke at manipulere med tallene.
Det synes jeg sådan set heller ikke der overhovedet er nogen som helst grund til.
Det her er en rigtig, rigtig god sag, ikke mindst for den her regering.
Vi har øget bevillingerne til egnsteatrene markant, siden vi kom til i 2001.
Der er aldrig nogen sinde i historien givet så mange penge til egnsteatrene.
Det betyder også, at der heller aldrig har været så mange egnsteatre i det her land nogen sinde tidligere.
Det er ikke andet end en ren succeshistorie.
Mogens Jensen (S), 2009-04-14:
Det er jo lidt besynderligt at høre Venstres teaterordfører her i dag stå og afvise det her beslutningsforslag.
Vi skal jo ikke længere tilbage end til sidste efterår: Da sagde Venstres teaterordfører til Ritzau, at Venstre ville arbejde for, at de politiske partier fandt en anden model for den støtte, som staten giver til egnsteatre.
Partiets teaterordfører, fru Britta Schall Holberg, sagde til Ritzau, at Venstre om kort tid ville præsentere et udkast til handlingsplan.
Det er en voldsom nedgang for refusionsprocenten fra 50 til - dengang - 38 pct.
Jeg håber, at vi i stedet kan finde en mere kreativ måde at gøre tingene på, sagde hun.
Det samme har Venstres kulturordfører, hr. Troels Christensen, tidligere udtalt.
Det vil sige, at Venstre ønsker at finde en anden løsning, og mener, at det her har været et problem.
De har udtalt det til utallige medier, kulturordføreren også på en konference.
Lige pludselig står ordføreren her og siger, at alt er i orden, og at der ikke er nogen problemer.
Hvordan kan dette fuldstændige skifte i holdning finde sted?
Britta Schall Holberg (V), 2009-04-14:
Det, jeg forholdt mig til, er det beslutningsforslag, som Socialdemokratiet her har fremsat.
Jeg vil godt medgive, at det er muligt, at der kunne udtænkes mere kreative løsninger.
Det skal jeg ikke afvise, og det tror jeg i grunden heller ikke at ministeren gør.
Der er nedsat et Teaterudvalg, som drøfter disse ting.
Jeg går ud fra, at vi, når Teaterudvalget kommer med et udspil, kan få en politisk drøftelse af, om det er alle tiders ordning, vi har, eller ej.
Det, jeg har argumenteret om, er det forslag, som Socialdemokratiet her fremsætter.
Det mener jeg ikke vi kan bruge.
Per Clausen (EL), 2009-04-14:
Jeg kan forstå, at fru Britta Schall Holberg har den opfattelse, at der er for mange egnsteatre i Danmark, og at antallet burde reduceres.
Er det forklaringen på, at fru Britta Schall Holberg nu mener, at den nuværende finansieringsmodel er god?
Det må være, fordi fru Britta Schall Holberg har ændret opfattelse, at hun i dag mener, at den ordning er god, som hun for ganske få måneder siden synes var meget dårlig.
Britta Schall Holberg (V), 2009-04-14:
Jeg ved ikke, om jeg syntes, den var meget dårlig, men engang imellem er det måske meget godt at få tænkt sig lidt grundigere om, og det har jeg måske gjort.
Jeg mener ikke, der er for mange egnsteatre.
Det, jeg sagde, var, at det nok ikke vil være så hensigtsmæssigt at have 98 egnsteatre, altså et teater i hver kommune, for spørgsmålet er, om vi lige har befolkning til det, havde jeg nær sagt, hvis de også skal gå i alle de andre teatre.
Så spørgsmålet er, om vi ønsker, at der skal være 98 - det tror jeg ikke at vi gør.
Derfor synes jeg, at det leje, man har fundet - de der 36 eller hvor meget det er, vi har i øjeblikket - vel egentlig er meget rimeligt.
Det var det, jeg sagde.
Og hvis kommunerne vil give flere penge, så bliver der flere egnsteatre.
Sådan er det.
Så regulerer det sig.
Men det er vigtigt, vil jeg have lov at sige, at vi ikke låser det antal fast nu og siger, at der skal være 36, og at det skal være lige nøjagtig dem, vi har i dag, for hvis ikke der er en udskiftning og en bevægelse i det, hvor der kommer nogen til, mens andre måske holder op, så får vi et helt stationært teaterliv, og det tror jeg altså heller ikke er lykken.
Mogens Jensen (S), 2009-04-14:
Jeg vil godt spørge ordføreren: Synes ordføreren og Det Konservative Folkeparti, at det er urimeligt at bruge f.eks. 80 mio. kr. eller 90 mio. kr. årligt på egnsteatre, set i lyset af at Det Kongelige Teater får 0,5 mia. kr., og at publikumstallet stort set er det samme for de to teatre?
Vi ved godt, at Det Kongelige Teater skal have flere penge, for de skal løfte mange flere opgaver.
Men set i den sammenhæng og set for den almindelige dansker, der går i teatret ude i landet og ikke har mulighed for at komme i Det Kongelige Teater, ville det så ikke være rimeligt, at man brugte 80 mio. kr. eller for den sags skyld 90 mio. kr. på egnsteatre?
Eller er det fuldstændig urimeligt at bruge det på de dele af Danmark, som ikke ligger lige omkring storbyerne?
Henriette Kjær (KF), 2009-04-14:
Og så vil jeg godt i forbindelse med Det Kongelige Teater anføre, at vi netop i flerårsaftalen har sagt, at de i højere grad skal lave forestillinger uden for København og komme rundtomkring i landet.
Det er den ene ting.
Den anden ting er, at man isoleret set kan sige, at 10 mio. kr. fra eller til ikke spiller nogen rolle, men det gør det jo, fordi vi skal tage de penge et andet sted fra, og derfor kommer det til at spille en rolle for nogle andre områder.
Det tredje er, at det er en ustyrbar udgift, hvis vi bliver ved med at sige, at staten dækker med 50 pct., for så ved vi simpelt hen ikke, hvor mange penge vi år for år skal tage af budgettet Og beløbet kan stige, og det vil igen komme til at gå ud over nogle andre kulturelle aktiviteter.
Jørgen Poulsen (RV), 2009-04-14:
Jeg skal sige, at vores ordfører er forhindret i at være til stede.
Derfor skal jeg på Det Radikale Venstres vegne sige følgende: Et flertal bestående af VKO vedtog i 2007 en ny refusionsordning for kommunernes tilskud til egnsteatre. Dette ændrede ordningen til en rammeaftale med varierende refusion fra år til år.
Det Radikale Venstre advarede dengang og gør det også nu mod denne ændring, som flytter en betydelig budgetusikkerhed fra staten til kommunerne og som følge heraf samtidig sætter det enkelte egnsteater i en situation, hvor deres økonomi kan risikere at forringes drastisk, og hvor langtidsplanlægning slås i stykker.
Og langtidsplanlægning flere sæsoner frem er nu engang arbejdsmæssige vilkår i teaterarbejdet; der skal aftales med forfattere, der skal hyres skuespillere og instruktører på forhånd - nu uden at vide, om der er penge til det.
For staten er det småpenge helt ned i petitesseafdelingen, men for det enkelte egnsteater kan det handle om liv eller død.
VKO's forringelse af de eksisterende egnsteatre er derfor mere en holdningsmæssig tilkendegivelse end en økonomisk nødvendighed.
I Det Radikale Venstre har vi stor tillid til, at kommunerne gør, hvad de kan, for at hjælpe teatrene, når staten løber fra sit kulturpolitiske ansvar.
I dag er kommunerne efterhånden en langt større sikring af fundamentet for kulturpolitikken, end staten er.
Men kommunernes økonomi presses jo af det selv samme VKO-flertal, som altså har mindsket sit engagement i forhold til det enkelte egnsteater.
Derfor burde den hidtidige ordning aldrig have været lavet om.
Vi ønsker et sprudlende teaterliv i alle dele af Danmark, og vi har brug for dygtige egnsteatre, som i mange tilfælde for alvor viser nye veje i teaterkunsten, og som er fyldt med spændende forestillinger, der gør teaterlivet i hele landet til kvalitet på ofte meget højt niveau.
Derfor kan Det Radikale Venstre støtte dette beslutningsforslag.
Britta Schall Holberg (V), 2009-04-14:
Jeg synes ærlig talt, at ordførerens indlæg var ualmindelig utidigt.
Jeg kan godt forstå, at Socialdemokratiet kan have behov for at markere sig - bevar mig vel, det kan jeg sagtens forstå - men jeg synes simpelt hen, det er underlødigt at stå og sige, at denne regering har skåret i støtten til egnsteatrene.
Det er det jo simpelt hen ikke rimeligt at stå og sige på den facon.
Der gives 70 mio. kr. til egnsteatre nu, og den ene gang efter den anden har vi stået og sagt, hvor enige vi er i, at der er teatre for hele landet osv.
Så jeg synes, at indlægget var utidigt, i forhold til hvad regeringen rent faktisk har givet udtryk for med hensyn til egnsteatrene.
Mogens Jensen (S), 2009-04-14:
Nu er det jo svært at svare på et spørgsmål, der ikke bliver stillet, men hvis jeg skal kommentere ordførerens indlæg, vil jeg sige, at jeg ikke har sagt, at den her regering har skåret på egnsteaterordningen, men man har ødelagt den gode, velfungerende egnsteaterordning, som altså har fungeret indtil i år.
Det har ført til, at det for nogle egnsteatre kan betyde, at de får et dårligere økonomisk grundlag, fordi man ude i kommunerne ikke har råd til at finansiere dem fremover.
Britta Schall Holberg (V), 2009-04-14:
Jeg glemte lige mit spørgsmål, men det var nok, fordi jeg blev så ophidset over argumentationen, at spørgsmålet gik væk.
Jeg vil gerne igen anholde det om den meget stramme økonomi i kommunerne; det er simpelthen ikke rimeligt at stå og sige.
Kommunerne er blevet større, de kan magte mere, og de har flere penge, end de nogen sinde tidligere har haft, skal den tidligere indenrigsminister have udtalt.
Så jeg mener ikke, det er rimeligt at bruge den argumentation.
Kommunerne kan prioritere det her område, og sådan som udviklingen har været på teaterområdet lokalt, har den jo vist, at kommunerne gerne vil prioritere området.
Så vil jeg endelig gøre opmærksom på, og jeg er ked af, at det ikke er noget spørgsmål, at vi sagde - jeg gav i hvert fald udtryk for - at det teaterudvalg, som er blevet nedsat, skal se på, hvordan egnsteatrenes forhold ser ud i forhold til f.eks. de københavnske teatre, og så er vi villige til at drøfte spørgsmålet.
Det var vi enige om, ordføreren og jeg.
Og jeg hørte altså også, at det var det, ministeren sagde.
Og jeg tror endda også, at De Konservatives ordfører gav udtryk for det samme.
Jeg beklager, at det ikke indeholdt noget spørgsmål, men det var der så altså ikke.
Henriette Kjær (KF), 2009-04-14:
Jeg synes ikke, at man har skabt en ordning, der gør det dårligere, for man blev jo på et tidspunkt nødt til at sætte en prop i, i og med at man ikke bare kunne fortsætte, til alle 98 kommuner havde fået et egnsteater.
Derfor er det her en fornuftig ordning, hvor man siger, at der er en vis mængde penge, som de deler solidarisk.
Det er klart, at det måske får nogle kommuner, der ikke har et egnsteater, til at tænke sig om en ekstra gang, inden de eventuelt etablerer det.
Og det kunne jo være, at de tænkte på at lave et samarbejde med en nabokommune, som måske har et egnsteater.
Det var måske også en bedre idé, for på den måde kan man få nogle mere bæredygtige teatre med et bedre økonomisk grundlag.
Per Clausen (EL), 2009-04-14:
De sidste bemærkninger skal jeg selvfølgelig erklære mig helt enig i.
Jeg synes, det er meget vigtigt, at der er luft til forandring.
Det er jeg helt bestemt enig i.
Jeg forstod faktisk også, at en af fru Britta Schall Holbergs oprindelige bekymringer ved det nuværende finansieringssystem var, at der ikke var luft til forandringer, men fru Britta Schall Holberg siger, at hun har tænkt sig om og er blevet klogere, og det er jo al ære værd - det er vi nogen der kunne ønske skete lidt oftere for os selv, eller der er måske andre, der kunne ønske det i hvert fald.
Men jeg kunne godt tænke mig at spørge fru Britta Schall Holberg, hvad det er for overvejelser, som har ført til, at fru Britta Schall Holberg nu synes, at det her finansieringssystem er rigtig godt, når det nu ikke var ret godt for nogle få måneder siden.
Britta Schall Holberg (V), 2009-04-14:
Jamen jeg forholder mig i og for sig til det, der er meldt ud til kommunerne.
I øvrigt er det jo en bedre refusionsordning end den, der oprindelig blev meldt ud, for da blev der meldt 38 pct. ud, og det var det, vi reagerede på.
Måske kan det være, at den reaktion, vi er kommet med, har betydet, at det faktisk blev sat op til 40 pct.
Jeg har godt set, at der er nogle teaterfolk, der synes, at vi skulle have været højere op, men det var dog immervæk højere op end det, vi startede med, og det synes jeg vi så kan glæde os over.
Mogens Jensen (S), 2009-04-14:
Det er jo også interessant at høre Dansk Folkepartis ordfører her i dag, for også Dansk Folkepartis ordfører har åbenlyst fuldstændig skiftet mening siden oktober, hvor fru Karin Nødgaard siger til Ritzau, at Dansk Folkeparti er parat til at drøfte nye muligheder for at hjælpe de egnsteatre, som kommer i vanskeligheder, hvis den statslige støtte til teatrene sættes ned fra de nuværende 50 til 38 pct.
Vi ved jo godt, at sådan kan teatre ikke fungere, siger hun, og derfor vil vi gerne se på, om man kan finde en model, hvor statsstøtten eksempelvis lægges fast over en længere årrække osv. osv. Hvad er det, der gør, at fru Karin Nødgaard her i dag fuldstændig har glemt de ord og nu slet ikke ønsker at se på egnsteatrenes situation?